Kasper Björkqvist

**Carl Kasper Andreas Björkqvist** (s. 10. heinäkuuta 1997 Espoo) on suomalainen jääkiekkoilija, joka pelaa SM-liigajoukkue Tampereen Ilveksessä. Hän toimii joukkueen varakapteenina. Björkqvist on pelipaikaltaan oikea laitahyökkääjä. 

## Ura
### Seuraura
#### Juniorivuodet
Björkqvist on Espoon Palloseuran kasvatti. Hän siirtyi nuorempana C-juniorina Espoo Bluesiin, jossa Björkqvist voitti C-nuorten Suomen-mestaruuden vuonna 2012 ja C-nuorten SM-hopeaa vuonna 2013. Hän oli jälkimmäisellä kaudella 2012–2013 joukkueen paras pistemies ja syöttäjä pudotuspeleissä Konsta Kosusen kanssa tehoilla 6+10=16. Björkqvist pelasi ison osan kaudestaan myös Bluesin B-nuorissa, joissa hän voitti kauden päätteeksi SM-hopeaa. Kaudesta 2013–2014 Björkqvist pelasi valtaosan sekä seuran A- että B-nuorissa. Kausi A-nuorissa päättyi Suomen-mestaruuteen, mutta hän ei saanut kuitenkaan peliaikaa pudotuspeleissä. B-nuorissa Björkqvist voitti SM-hopeaa. Kauden 2014–2015 hän pelasi kokonaan A-nuorissa, jossa Björkqvist voitti kauden päätteeksi SM-pronssia.

Kaudella 2015–2016 Björkqvist nousi Bluesin A-nuorten varakapteeniksi. Hän jakoi tehoilla 28+38=66 koko A-nuorten SM-liigan pistepörssin toisen sijan Ilveksen Janne Seppäsen kanssa edellään vain Jokereiden Aleksi Ainali. Björkqvist oli myös Bluesin paras maalintekijä Emil Oksasen kanssa ja he jakoivat sarjan maalipörssin neljännen sijan kolmen muun pelaajan kanssa. Björkqvistin kausi päättyi lopulta leikkushoitoa vaatiseeseen olkapäävammaan kahden pudotuspeliottelun jälkeen. Hän voitti kauden päätteeksi A-nuorten SM-hopeaa. Björkqvist palkittiin koko A-nuorten SM-liigan parhaana pelaajana Teemu Selänne -palkinnolla, parhaana hyökkääjänä Saku Koivu -palkinnolla ja valittiin ensimmäiseen tähdistökentälliseen. Kauden aikana hänelle oli kiinnostusta myös Bluesin SM-liigajoukkueen suunnalta, kun joukkue menetti talousongelmien vuoksi kauden mittaan lukuisia runkopelaajiaan. Björkqvistin oli kuitenkin jäätävä A-nuoriin, sillä ammattilaisjoukkueessa pelaaminen olisi estänyt häntä siirtymästä Yhdysvaltain yliopistosarjoihin.

#### Yliopistovuodet
Pittsburgh Penguins varasi Björkqvistin toisella kierroksella 61. pelaajana . Kaudeksi 2016–2017 hän siirtyi Providence Collegen yliopistojoukkueeseen. *Sophomore-vuotenaan* 2017–2018 Björkqvist jakoi 16 osumallaan joukkueensa sisäisen maalipörssin voiton Erik Foleyn kanssa. *Junior-vuotenaan* 2018–2019 hän oli tehoilla 17+13=30 Providencen toiseksi paras maalintekijä ja neljänneksi paras pistemies. Björkqvist jakoi koko Hockey Eastin maalipörssin neljännen sijan Bostonin yliopiston Joel Farabeen kanssa.

#### NHL-tulokassopimus Pittsburgh Penguisiin ja lainakausi KooKoossa
Toukokuussa 2019 Björkqvist teki kaksivuotisen NHL-tulokassopimuksen Pittsburgh Penguinsin kanssa. Hänen kausipalkkansa NHL:n puolella on 792 000 dollaria. Syksyn harjoitusleirin päätteeksi Björkqvist lähetettiin AHL-joukkue Wilkes-Barre/Scranton Penguinsin vahvuuteen. Hän ehti pelata siellä vain kuusi ottelua tehden yhden maalin, kunnes marraskuussa Björkqvistin kausi todettiin päättyneeksi leikkaushoitoa vaatineen polvivamman vuoksi.

Elokuussa 2020 Pittsburgh Penguins lainasi Björkqvistin koko kauden 2020–2021 kattavalla sopimuksella SM-liigajoukkue KooKoohon. Joukkuetta valmensi hänelle Bluesin junioreista ja Suomen alle 20-vuotiaiden maajoukkueesta tuttu Jussi Ahokas. Björkqvist teki miesten pääsarjadebyyttinsä runkosarjan avauskierroksella 3. lokakuuta 2020 vieraissa Oulun Kärppiä vastaan. Hänet merkittiin KooKoon kakkosketjun vasempaan laitaan Aleksi Ainalin ja Vilmos Gallón viereen. Björkqvist sai ottelussa jääaikaa 20.02 minuuttia, mikä oli joukkueesta toiseksi eniten puolustaja Alexander Bonsaksenin jälkeen. Hän sai myös syöttöpisteen Vilmos Gallón tekemään 0–1-avausmaaliin. Björkqvist sai myös yhden kahden minuutin jäähyn huitomisesta. Liigauransa avausmaalin hän teki seuraavassa ottelussa, kotidebyytissään 9. lokakuuta 2020 JYPiä vastaan. Jari Lantta valitsi Björkqvistin ottelun Alumnien tähtien ykköstähdeksi. Hän aloitti kautensa neljän ottelun pisteputkessa tehden niissä tehot 3+2=5. 

Kaikkiaan Björkqvist pelasi SM-liigassa tulokaskautensa aika 44 runkosarjaottelua tehopistein 11+15=26 ja kaksi pudotuspeliottelua ilman tehopisteitä. Hän jakoi runkosarjassa KooKoon sisäisen pistepörssin neljännen sijan Samuli Ratisen ja Aleksi Ainalin kanssa. Björkqvist voitti myös koko SM-liigan tulokkaiden pistepörssin sekä tehotilaston lukemalla +14. Helmikuussa 2021 hän joutui Beijer Hockey Gamesin jälkeen pariksi viikoksi karanteeniin, kun Suomen A-maajoukkueessa oli ilmennyt koronavirustartuntoja. Björkqvist palkittiin kauden päätteeksi SM-liigan vuoden tulokkaanana Jarmo Wasaman muistopalkinnolla.

#### Täysimittainen AHL-kausi ja NHL-debyytti
SM-liigakauden jälkeen, huhtikuussa 2021 Björkqvist palasi Wilkes-Barre/Scranton Penguisin AHL-joukkueen vahvuuteen. Hän pelasi siellä viisi ottelua tehden yhden maalin. Heinäkuussa 2021 Björkqvist teki Pittsburgh Penguinsin kanssa vuoden mittaisen, kaksisuuntaisen ja 750 000 dollarin arvoisen jatkosopimuksen. Syksyn harjoitusleirin päätteeksi seura lähetti hänet taas farmijoukkue Wilkes-Barre/Scranton Penguinsiin. Björkqvist nostettiin Penguinsin NHL-vahvuuteen lokakuun lopulla, mutta hänet lähetettiin neljä päivää myöhemmin takaisin farmiin. Vuoden 2022 vaihteessa Björkqvist nostettiin varamiesten "taksiryhmän" kautta uudelleen Penguinsin NHL-joukkueeseen, kun hänen maanmiehensä Kasperi Kapanen oli asetettu koronaprotokollalistalle. Björkqvist teki lopulta NHL-debyyttinsä 2. tammikuuta 2022 San Jose Sharksia vastaan. Hänet merkittiin Penguinsin nelosketjun vasempaan laitaan Radim Zohornan ja Sam Laffertyn viereen. Björkqvist sai ottelussa jääaikaa 8.54 minuuttia. Hän teki myös NHL-uransa avausmaalin, joka jäi Björkqvistin kauden ainoaksi tehopisteeksi NHL:ssä. Hän pelasi NHL:ssä kauden aikana kaikkiaan kuusi runkosarjaottelua. AHL:ssä Björkqvistin ensimmäinen täysimittainen kausi toi 54 runkosarjaottelussa tehot 8+4=12 ja kuudessa pudotuspeliottelussa yhden syöttöpisteen.

#### Paluu SM-liigaan
Kaudeksi 2022–2023 Björkqvist palasi SM-liigaan ja hän siirtyi kaksivuotisella sopimuksella Oulun Kärppiin. Joukkuetta valmensi Björkqvistille Suomen A-maajoukkueesta tuttu Lauri Marjamäki. Hänen kautensa jäi hieman rikkonaiseksi ja Björkqvist pelasi runkosarjassa vain 36 ottelua tehden viisi maalia ja yhteensä 10 tehopistettä. Tammikuussa 2023 hän joutui yli kuukaudeksi sivuun loukkaantumisen vuoksi. Björkqvistin kauteen mahtui myös neljän ottelun mittainen pelikielto, kun hän taklasi 8. joulukuuta 2022 JYPiä vastaan pelatussa vierasottelussa Teemu Suhosta polvella. Myös kausi 2023–2024 Björkvistillä osoittautui rikkonaiseksi. Joulukuussa 2023 hän joutui yli kuukaudeksi sivuun loukkaantumisen vuoksi. Björkqvist teki kaikkiaan 46 runkosarjaottelussa neljä maalia ja yhteensä 13 tehopistettä. Hän keräsi teholukeman –12, joka oli Kärppien heikoin. Pudotuspeleissä Björkqvist pelasi 12 ottelua tehden kolme maalia. Hän voitti kauden päätteeksi SM-pronssia.

Björkqvist siirtyi kaudeksi 2024–2025 kaksivuotisella sopimuksella Tampereen Ilvekseen. Sopimuksessa on optio ulkomaille siirtymisestä jälkimmäiseksi kaudeksi. Hänet nimettiin joukkueen varakapteeniksi. Björkqvistin kausi osoittautui kuitenkin jälleen rikkonaiseksi loukkaantumisten vuoksi. Lokakuun lopulla hän joutui yli kahdeksi kuukaudeksi sivuun. Björkqvist teki runkosarjassa 35 ottelussa vain kolme tehopistettä ja pudotuspeleissä 11 ottelussa kaksi tehopistettä. Hän voitti kauden päätteeksi SM-pronssia. Toukokuussa 2025 Ilves vahvisti, että Björkqvistin ulkomaanoptiota ei käytetä ja hän jatkaa seurassa.

### Maajoukkueura

Björkqvist pelasi 20-vuotiaiden MM-kilpailuissa vuosina 2016 ja 2017, joista ensimmäinen turnaus päättyi maailmanmestaruuteen. Jälkimmäisessä turnauksessa hän toimi Suomen varakapteenina. Björkqvist voitti joukkueen sisäisen tehotilaston lukemalla +3. Hänet valittiin Ruotsia vastaan pelatun alkulohkon ottelun päätteeksi Suomen ottelun parhaaksi pelaajaksi.

Björkqvist pelasi myös alle 18-vuotiaiden MM-kilpailuissa vuonna 2015, jolloin hän toimi Suomen kapteenina ja johdatti joukkueen hopeaan. Björkqvist valittiin Sveitsiä vastaan pelatun välieräottelun päätteeksi Suomen ottelun parhaaksi pelaajaksi. Björkqvist pelasi myös alle 18-vuotiaiden Ivan Hlinkan muistoturnauksessa vuonna 2014. Yhteensä hän on pelannut 30 nuorten ja 45 poikien maaottelua.

Suomen A-maajoukkueessa Björkqvist on pelannut 12 ottelua ilman tehopisteitä. Hän teki A-maajoukkuedebyyttinsä Euro Hockey Challengessa 5. huhtikuuta 2018 Turun Marli Areenalla Valko-Venäjää vastaan. Björkqvist merkittiin heti Suomen ykkösketjun oikeaan laitaan toisen debytantin, Matias Myttysen sekä Veli-Matti Savinaisen viereen. Hän sai ottelussa myös yhden kahden minuutin jäähyn estämisestä. Björkqvistin MM-leiritys päättyi lopulta loukkaantumiseen Czech Hockey Gamesissa.

## Pelityyli
Toimittaja Toni Rajamäki on kuvaillut Björkqvistiä Faneille.com-sivustolla ihanteelliseksi alempien kenttien pelaajaksi, joka on nopea, sisukas, vahva, suoraviivainen ja kohtalaisen taitava. Heinäkuussa 2019 hän kuvaili itseään *[[Ilta-Sanomat|Ilta-Sanomien]]* haastattelussa näin:

## Muuta
Björkqvist puhuu äidinkielenään ruotsia. Hänen vanhempansa, yritysjohtajana ansioitunut isä Ulf sekä äiti Siv Björkqvist ovat lähtöisin suomenruotsalaisesta yhteisöstä Kruunupyystä. Kasper Björkqvist valmistui ylioppilaaksi Espoon ruotsinkielisestä Mattlidens gymnasiumista syksyllä 2016.

Kesällä 2019 Björkqvist herätti huomiota poikkeuksellisella fysiikallaan, kun hänen fysiikkavalmentajansa Yunus Barisik julkaisi omalla Instagram-tilillään videon, jossa Björkqvist nostaa rinnallevedossa 140 kg. Barisikin mukaan hän on geneettisesti poikkeuslahjakkuus. Björkqvist harrastaa myös raveja ja hän on hevosen osaomistaja. Björkqvist harrastaa myös golfia. Hän pelasi jääkiekon ohella myös 12-vuotiaaksi asti jalkapalloa.

## Tilastot

## Lähteet
*
*
*

### Viitteet